  Анжелика Тихонова корреспондент 27-тӥ гудырикошконэ Ижкарын элькунысь йӧскалык политикая министерство бордын ужась Удмуртилэн кун кылъёсызъя удысэткуспо кенешлэн нырысетӥ пумиськонэз ортчиз. Со сярысь улосвылысь йӧскалык политикая министерстволэн пресс-службаез ивортэ. Йӧскалык политикая министрлэн воштӥсез Людмила Соковикова элькунмылэсь кун кылъёссэ утён но азинтон уж умой мынэ шуыса пусйиз. Кылсярысь, улосвыламы ивортодэт вӧлмытӥсь йӧскалык ёзэсъёслы юрттэт висъяло, удмурт кылъя электрон корпус кылдыто, удмурт кылын нимкылъёсъя но шонер гожъяськонъя элькун ӧри ужа, удмурт кылэз дышетонъя онлайн-курсъёс радъяло, телефонъёслы ватсэтъёс кылдыто, кыккылолыкъя ӵектосъёс улонэ пыӵато. Со вакытэ ик сюлмаськытӥсь ужпумъёс но вань. Людмила Соковиковалэн кылъёсызъя, анай-атайёслэн анай кылзэс дышетыны ӧжыт мылкыдзы. Озьы ик карын кун удмурт кыл туж ӧжыт адӟиське шуыса вераз. Министрлэн воштӥсез пусйиз, анай кылэз утён ужлэн пайдалыкез мед луоз шуыса, кун, мерлык но котькуд семья ӵошен тыршыны кулэ. Озьыен, анай кыллы юрттэт вань удысъёсын луыны кулэ: дышетон, тодос, лулчеберет, ивортодэт вӧлмытон Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысьтыз тодосъя валтӥсь ӧнерчи Владимир Воронцов кун кылъёслэн туала югдурзы но уже кутӥськемзы сярысь вераз. Со мерлыко эскеронъёсын но 2010-тӥ арын калыкез лыдъян-гожъянлэн но 2015-тӥ арын микропереписьлэн статистикаенызы тодматӥз. Со пусйиз, удмурт кылэз кутонэз паськытатон ужрадъёс (удмурт кылын интернет-сайтъёс усьтон, удмурт кылъя урокъёсты элькун радиоын но телевидениын ортчытонэз улӟытон, ужъюртъёслэсь нимъёссэс кык кылын гожтон) шоры учкон 2006-тӥ арысен умой пала воштӥськиз. Удмурт кылэз улоназы адӟыны но кылыны мылкыд карисьёслэн лыдзы арлы быдэ йылэ. Дышетон удысысь йӧскалык ужпумъёсты эскеронъя тодос институтлэн кивалтӥсезлэн воштӥсез Любовь Вахрушева Удмуртиысь дышетон удысын йӧскалык кылъёсъя югдурез эскеронъёс сярысь вераз, соосты 2019-тӥ арын ортчытӥзы. Эскеронъёсы удмурт кылэз но литератураез дышетӥсь школаос пыриськизы. Любовь Вахрушева вераз, берло аръёсы удмурт кылэз дышетӥсь пиналъёслэн лыдзы Балезино, Якшур-Бӧдья, Кияса, Глаз, Юкаменск но Вавож ёросъёсын, Ижкарын йылӥз Школаосын анай кылэз дышетон сяна, йӧскалык лулчеберетэн география, история, крезьгур, котыр дунне (окружающий мир) урокъёсын тодмато. Ӧнерчи анай кылъя но литературая дышетӥсьёслэсь вылӥ квалификацизэс но пусйиз. Кылсярысь, 2019-2020 дышетскон арын анай кылъя но литературая урокъёсты 416 дышетӥсьёс нуизы. Соос пӧлысь 89 процентэзлэн вылӥ дышетскемзы, 68 процентэзлэн - вылӥ яке нырысетӥ квалификацизы. Пумиськонэ «Удмурт Кенеш» огазеяськонлэн тӧроез, Кун Кенешысь Тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн тӧроез Татьяна Ишматова пыриськиз. Со кун кылъёсъя координационной кенешез кылдытон министерствоослэн, мер огазеяськонъёслэн, тодосчиослэн валче ужаны но пӧртэм юанъёсты ас интыязы эскерыны дась луэмзэс возьматэ шуыса пусйиз. Удмуртиысь дышетонъя но тодосъя министрлэн нырысетӥ воштӥсез Ирина Крохина кык кылэз дышетонлы бадӟым саклык висъяське шуыса ватсаз. Озьы ик 2021-тӥ арын удмурт кылэз но литератураез дышетонъя ивортодэтъя но дышетонъя портал усьтыны чаклало шуыса вераз.  Нырысетӥ кенешез йылпумъяса, ӧнерчиос матысь аръёслы ужпумъёс пуктӥзы. Озьы, матысь куинь ар ӵоже эсэплыко инъетэз умоятыны, грант сётон понна вожвылъяськонъёс радъяны, йӧскалык гимназиос кылдытыны но азинтыны, вотэсын удмурт кылын контентэз паськытатыны но азинтыны чаклало Пусъём, Удмуртилэн кун кылъёсызъя удысэткуспо кенешез кылдытон сярысь пумкылъян Йӧскалык политикая министерстволэн коллегиезлэн 25-тӥ инвожое ортчем паськытатэм кенешоназ кутэмын вал. Солэн ужпумез кылъя политикаез улонэ пыӵатонъя луонлыкъёсты огазеян но ужез радъян луэ. Тодэ вайытом, кылем арняе Ижкарын анай кылъя дышетӥсьёслэн элькун конференцизы ортчиз. Тегъёс: Ижкар Удмуртия удмуртъёс удмурткыл йӧскалыкполитика  